દેશમાં મોટા અને સમૃદ્ધ ખેડૂતોને જેટલી આસાનીથી બેન્ક લોન્સ મળી રહે છે તેટલી સરળતાથી લોન્સ મેળવવાનું નાના ખેડૂતો માટે શકય નથી બનતું. બેન્ક લોન મેળવવા માટે નાના ખેડૂતો પાસે જામીન તરીકે મૂકવા માટે ખાસ જમીન હોતી નથી જે સમૃદ્ધ ખેડૂતો પાસે હોય છે. માર્ચ ૨૦૧૨ના અંતે ૧.૬૦ કરોડ નાના ખેડૂતો જેઓ ૨.૫૦ એકરથી ઓછી જમીન ધરાવતા હતા તેમની પાસેથી બાકી લેવાની નીકળતી લોનની રકમનો આંક રૂપિયા ૧.૨૪ લાખ કરોડ હતો જ્યારે પાંચ એકરથી વધુ જમીન ધરાવતા મોટા કહી શકાય એવા ૯૬.૪૫ લાખ ખેડૂતો પાસેથી લોન પેટે રૂપિયા ૧.૪૧ લાખ કરોડ લેવાના બાકી નીકળતા હતા.નાના ખેડૂતોને સરકારી સાધનો પાસેથી સરળતાથી લોન મળી રહેતી હોત તો તેમણે શાહુકારોની દયા પર જીવવું પડતું ન હોત અને તેમના જીવનધોરણ સુધરતા વાર લાગી ન હોત. માર્ચ ૨૦૧૭ના અંતે બેન્કોની એનપીએમાં કૃષિ ક્ષેત્રનો આંક રૂપિયા ૬૦૨૦૦ કરોડ રહ્યો હતો. પાકમાં નિષ્ફળતા તથા અન્ય કારણો ઉપરાંત લોનમાં ડિફોલ્ટની ઊંચી માત્રાને પરિણામે આ આંક જોવા મળ્યો છે.દેશની બેન્કોને એક તરફ એનપીએની સમશ્યામાંથી બહાર નીકળવાના માર્ગો શોધાઈ રહ્યા છે ત્યારે બીજી બાજુ ખેડૂતોની લોન માફી અને તેમના ઉત્પાદનોના ઊંચા ભાવ પૂરા પાડીને તેમની સમશ્યાનો કાયમી ઊકેલ આવી જશે ખરા એવો સવાલ થયા વગર રહેતો નથી. અત્યારસુધીના અનુભવ પરથી આ પ્રશ્નનો ઉત્તર નકારમાં આવે છે અને લોનમાફીથી બાવાને બેઉ બગાડવા જેવી સ્થિતિ ઊભી થાય છે.